A Bizottság 2003/66/EK irányelve
(2003. július 3.)
a 92/75/EGK tanácsi irányelvnek a háztartási hűtőszekrények, fagyasztók és ezek kombinációi energiafogyasztásának címkézése tekintetében történő végrehajtásáról szóló 94/2/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltüntetéséről szóló, 1992. szeptember 22-i 92/75/EGK tanácsi irányelvre [1] és különösen annak 9. és 12. cikkére,
mivel:
(1) A háztartási hűtőszekrények, fagyasztók és azok kombinációinak elektromosenergia-fogyasztása a Közösség teljes háztartásienergia-szükségletének jelentős részét képezi. Alapvető fontosságú e készülékek energiafogyasztásának további csökkentése.
(2) A 94/2/EK bizottsági irányelv [2], valamint a hűtőszekrények, fagyasztók és ezek kombinációi energiahatékonysági követelményeiről szóló, 1996. szeptember 3-i, 96/57/EK európai parlamenti és tanácsi irányelv [3] által bevezetett címkézési rendszer eredményeképpen az új hűtőszekrények és fagyasztók energiahatékonysági mutatói 1996 és 2000 között 30 %-kal javultak.
(3) A 2000-ben eladott hűtőberendezések körülbelül 20 %-a a legnagyobb energiahatékonyságú A osztályba tartozott, és ez az arány néhány piacon meghaladta az 50 %-ot. Az A energiahatékonysági osztályba sorolt berendezések piaci részesedése gyors ütemben nő. Ennek következtében szükségessé vált két további energiahatékonysági osztály bevezetése, A+, illetve A++ megjelöléssel, átmeneti megoldásként arra az időszakra, amíg az energiafogyasztás címkézési rendszerének teljes felülvizsgálata megtörténik.
(4) Az energiafogyasztás címkézésének energiahatékonyságra gyakorolt hatása csökken, illetve megszűnik, amennyiben nem határoznak meg további és kedvezőbb energiahatékonysági osztályokat.
(5) A 94/2/EK irányelvet ennek megfelelően módosítani kell. Ez egyben lehetőséget teremt az irányelvnek a közelmúltban elfogadott más hasonló, a 92/75/EGK irányelv végrehajtásáról szóló irányelvekkel történő összehangolására.
(6) Az ebben az irányelvben előírt intézkedések összhangban vannak a 92/75/EGK irányelv 10. cikke szerint létrehozott bizottság véleményével,
ELFOGADTA EZT AZ IRÁNYELVET:
1. cikk
A 94/2/EK irányelv a következőképpen módosul:
1. Az 1. cikk (2), (3) és (4) bekezdése helyébe a következő szöveg lép:
"(2) Az ebben az irányelvben előírt adatokat a Bizottság megbízásából, az európai szabványügyi testületek (CEN, CENELEC, ETSI) által, a 98/34/EK európai parlamenti és tanácsi irányelvvel [4] összhangban kidolgozott harmonizált szabványoknak megfelelően kell mérni, amelyek hivatkozási számait az Európai Közösségek Hivatalos Lapjában tették közzé, és amelyekhez a tagállamok közzétették a harmonizált nemzeti szabványok hivatkozási számait.
(3) Az I., II., és III. melléklet zajkibocsátással kapcsolatos tájékoztatási kötelezettséget előíró rendelkezései csak abban az esetben alkalmazandók, ha a tagállamok a 86/594/EGK irányelv 3. cikke alapján ezt megkövetelik. A zajkibocsátásra vonatkozó méréseket a fenti irányelv szerint kell elvégezni.
(4) Ebben az irányelvben a 92/75/EGK irányelv 1. cikk (4) bekezdésében rögzített meghatározásokat kell alkalmazni."
2. A 2. cikk a következőképpen módosul:
a) Az (1) bekezdés a következő albekezdéssel egészül ki:
"Amennyiben egy meghatározott modellváltozatra vonatkozó adatokat a konstrukció alapján elvégzett számítások és/vagy egyéb változatok alapján végzett extrapoláció útján határozták meg, a dokumentációnak ezeknek a számításoknak és/vagy extrapolációnak a részleteit, valamint az elvégzett számítások helyességét igazoló kísérletek eredményeit (a teljesítményszámításhoz használt matematikai modell részleteit, valamint a modell igazolásául elvégzett mérések adatait) tartalmazniuk kell."
b) Az (5) bekezdés helyébe a következő szöveg lép:
"(5) Amennyiben a készüléket nyomtatott vagy írásos közleményben vagy bármely más módon eladásra, bérlésre vagy részletvásárlásra kínálják, amely nem biztosítja a potenciális vásárló számára, hogy a készüléket megtekintse, mint például írásos ajánlat, csomagküldő cég katalógusa, az interneten vagy bármely más elektronikus médiumban közzétett reklám esetén, a III. mellékletben meghatározott összes információt rendelkezésre kell bocsátani."
3. Az I., II., III. és V. melléklet ezen irányelv mellékletének megfelelően módosul.
4. A VI. mellékletet el kell hagyni.
2. cikk
A tagállamok a belföldi forgalomban legkésőbb 2004. július 1-jéig lehetővé teszik a 94/2/EK irányelv 2. cikke (5) bekezdésében meghatározott olyan címkék, adatlapok és közlemények terjesztését, amelyek az ezen irányelv szerint módosított információt tartalmazzák.
Legkésőbb 2004. december 31-ig biztosítják, hogy a 94/2/EK irányelv 2. cikk (5) bekezdésében meghatározott valamennyi címke, adatlap és közlemény megfeleljen a módosított mintáknak.
3. cikk
A tagállamok legkésőbb 2004. június 30-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2003. július 3-án.